Ura,
yuk talak ara,
sik Yahudi nang bulubuka Allah morolamikak binmabu talak arye,
yuk nang arye,
‘Akil nun fil talye donamsil’ tenen,
yo bok deice arye dekamik kil tonok bisik noutamak eibupu.
Akil ara,
tonok isok talyamuka,
isok el mikip deice arye aminyan winipnamuk ning ati lak lelamuk.
Akil arye yuk nang ati,
“Amenyan talak winipnamsile,”
nyabuka laka nyalamuka ati,
anang arye yo bok weik aryamikba,
akil el talyamik nang arye dekna weik dololamik.
Akil arye Paulus ap,
nun nirya ap ati dobolbalamsukce,
weik yupu arye nyalamuk.
“Allah fia mikip weik ulirye aning-aning nirya bisilul deice arye ulul Allah ara,
anang ara,
el fil melibuka don nang unyakce,
‘Allah arye Yesus ati dib tenebibya deice aryuk lyesulul,’
Yesus arye lyesulul yupu laka nyanmasiake,”
nyabuka akil arye fia nyalamuk.
Asum-asum nirya akil arye ayupu fia nyapra balamukce,
nun ti dobolbalamuk ati,
aminyan sirya talak ara,
Paulus arye kanye boktobuk ati,
tamubukce,
akil talima noutamak ulamuk isa ati,
yuprobukce yupu nyabuk.
“Yesus Kristus ara,
el si ap,
el mikip deice ap arye,
nyapkine akil talima noutamak kutukuka buru bindoplyam,
nyapkine!”
nyabuk.
Nyabuk ura,
adip aryuk akil talyamuk isa akil batakuka biyuk.
Amelina kil dekamik arye talyamika deiyok nang arye,
akil fil dolamuk ura,
yo bok dololamika deiyok ning aisok bura tam biyik ura,
kum kibuk ura,
kel bikik.
Awinipmok ning akunum kel kibik ura,
yu weik ubukce,
Paulus ap,
Silas ap,
talibuka bobiyikce,
‘Anyaik dolamikak deiyok nang dam laka nyapnuyap’ tenen,
amutuku ninye yupu lipsisiklamik aik dam taruk arye lipdakuka delilbiyik.
Winibikce,
amutuku ninye sik deiyok nang dam abitinye nang dobuka deibikce nyabik.
“AYahudi yala bitinya nang arye,
malye weik winipmarakba,
nun amutuku ninye fia malye kanye bopmapa atia.
Anggunda,
‘Winipnamlum,’
nyapmasirak yupu ara,
nun amutuku mem ning ati,
yupu bisipmasiraka ati,
aning ara,
nun amutuku nang arye kum winiptibye.
Tonda,
nun Roma ninye unyaba anya arye,
sik nyapmasirak yupu,
dobuka nun Roma mutuku ninye arye kum winiptibye,”
nyabik.
Nyabik ura,
talye awekmek nang kekebikce,
‘Sik malye winidurak anyak,
dib nyapmasiyak,’
tenebik.
Utenebikce,
asum nyapmek nang yupu uk sik atalye wekmek ninye babye,
Paulus ap,
Silas ap,
ati nyabik.
Nyabik ati,
amutuku deiyok nang arye nyabik ura,
Paulus ap,
Silas ap,
sik deice ongolamik butum kwiliklobikce,
sik nong kama arye kulabuka onmek.
Anang arye sik nong deice weika kama arye kulabuka obik akarye,
abitinye nang dobuka,
wenena aik dongobik.
Dongobik anye amutuku deiyok nang arye,
awenena aik kalikna deiyoknye ak nyabik.
“Anda abitinye nang ati,
fia moubuka kaliknulyame,”
nyabik.
Winibuka nyabika ati,
awenena aik kalikna deiyoknye birye,
‘Paulus ap,
Silas ap,
biricake,’
tenebukce abitinye nang dobuka,
apenjara aik fum noutamak wilyamik aik dongobukce,
sik yane dana-dana fia pikiptalibukce,
weik ikin yo fum potokamikak noutamak dongobukce,
darapdongobuk.
Ura,
anyak uk aunmeka ani,
lukunyan dukduk talak ubuk ura,
Paulus ap,
Silas ap arye,
kisal dobuka Allah si erena ati,
Allah morona ap,
mot lena ap,
unmarik bukni,
awenena aik fumbisik minop arye wenebuka dongolamik ninye arye kekenmek.
Wininmekbuk,
adip aryuk mutuku lulukna weik mikip arye lulukuk deice arye,
awenena aik abilinga tuku ikuka domikak babye,
lulukuka paklobuk.
Adip aryuk awenena aik fum nirya mikip arye pakuka singniba,
anyaik wenena ati dongamik ninye nirya,
sik koupdongamik kawat rantai tapu nirya sekuk.
Anirya winibukop ura,
awenena aik kalikna deiyoknye bukrobukce,
anyaik fumbisik buplan nirya talye kukultakna uk upmokbuk eibukop ura,
‘Anyaik wenena ati dongamik,
nang nirya akunum bindopmake,’
tenebuka ati,
el parang ya atonun ning dobukce,
‘Na badamnye opdanun’ tenen,
kintinipdayuk.
Winibuk bukni,
Paulus arye,
anye biti weik yupu deice arye nyabuk.
“An oldana bataklyame.
Nun nirya aunmabe bai tam kum bindopmabe atia” nyabuk.
Nyabuk ura,
awenena aik kalikna deiyoknye birye,
“Weisa boyalulume,”
nyabukce Paulus ap,
Silas ap,
sik tikmarikak noutamak bik-bik abuka biyukce,
ilil ati el nong nirya sirim talibukce,
sik dam tuku ak daksakuka dibuk.
Winibukce,
aminyan talak,
elce sik wenena aik fumbisik arye,
sik dobuka buru tam bobiyukce asipdeyuk.
“Anango,
anggunce nyapnurume.
Na yata winiptinye deice arye Allah arye lyepnutu do?”
nyabuka asipdeyuk.
Asipdeyuk ura,
sik tamubuka nyaprik.
“Anda,
nun deiyoknye Yesus diba tenepminyop ura,
lyepnamkilca.
Yesus ati dib tenepminyop ura,
Ara,
an ap,
an aik neika umunye ninye ap,
lyepnamsilca,”
nyaprik.
Nyaprikop ura,
sik bitinye nang arye anye ap,
el aik neika ulamik ninye nirya ap ati,
“Yesus arye nun malye wininyap ning kum kipdeipsilirye lyesulule,”
nyabuka,
Yesus teleb yupu petereprik.
Ayupu laka nyaprik ura,
alukunyan uk awenena aik kalikna deiyoknye birye,
adip aryuk sik dobuka,
sik suse mek likuka kwetebuk.
Winibuk ura,
adip aryuk el ap,
el mapu silip nirya ap,
diba tenebik ura,
mek dongoprik.
Mek dongoprik ura,
awenena aik kalikna deiyoknye birye,
el aik koprop fumbisik abitinye nang bobiyukce,
sik dina aribuk.
Tonda,
sik nirya Allah diba tenebika ati,
el ap,
el aik neika ulamik kili sal ap,
fia kanye deibik.
Berekukop ura,
anyaik domika deiyok nang arye,
‘Awenena aik kalikna deiyoknye dam yupu nyalbinuyak’ tenen,
sik melin nang ak yupu nyapdeibik ura,
laka nyalbiyik.
“Anggun yupu nyalbilulume.
‘Abitinye nang lobuka bataklulume,’
nyapnululume,”
nyabik.
Nyabika ati,
awenena aik kalikna deiyoknye birye Paulus ati nyabuk.
“Anango,
anyaik domika deiyok nang arye ‘Abitinye nang lopdeiplulume’ nyapmaniaka ati,
anggun talye dabindoprurume.
Talye kanye deibuka tunimabuka binamarurume,”
nyabuk.
Nyabuk ura,
Paulus arye amutuku deiyok nang sik melina nang arye,
yupu laka nyalyanmek nang ati nyabuk.
“Kume.
Nun bitinye nang ara,
talye nang kume.
Roma mutuku weik deiyok nang arye,
sik yupu nyapdeipsika deice arye,
Roma mutuku ninye atonun nang kipsike ati,
‘Sikda Roma ninye ururake,’
tenesinyake.
Nunda Roma mutuku nang unyam bukni,
sik anang arye,
‘Amalye winipmarum deice arye wenepnamsiape,’
kum nyapsik.
Sikce yuk ninye dinmasikak talye kama arye opsikce nun dobuka wenena aik fum kuopdongopsike.
Winira sikce talye tunimabuka,
‘Anang dungnubuka dopkwetepnamap,’
tenepmasiak ara,
kume.
Ara,
kum winipmanto.
Sik anang aryuk yakirye ninye dinmasicak laka lopdeipnamsiyak atia,”
Paulus arye nyabuk.
Nyabuk ura,
akekepmek nang melin nang arye,
anyasik deiyok nang ati binuka laka nyabik ura,
sik deiyok nang ara,
‘Se,
Paulus ap,
Silas ap ara,
sik Roma nang ulamrake.
Bukni nunce nyapdeipmapa arye anang wenebuka kama arye kulabuka opmonge.
Ati sik Roma mutuku weik ninye deiyok nang arye nun ti wenebuka opnamsiak do?’
tenen,
ilil fia weik ubuk.
Filipi mutuku deiyok nang ilil ubuk ati,
awenena aik yanmekce Paulus ap,
Silas ap ati,
yupu mulilyayikce nyabik.
“Se,
nun malye upmabe,”
nyabuka,
awenena aik fum tam arye buru tam bobiyik akarye,
‘Sik aik dolamik noutamak batakuka yukak bindoptiringe’ tenen,
Paulus ap,
Silas ap ati,
“Minpola yukak berurume,”
nyapdeibik.
Morobikba,
Paulus ap,
Silas ap,
awenena aik fum tam arye buru akunum birikop ura,
Lidia aik birik.
Lidia aik arye sik ap,
amutuku diba tenebuka du weit ato sik ulamik nang ap,
bulubuka wekmek ura,
sik teleb yupu nyaprika deice arye,
awekmek nang ati talima kwa deiprik.
Winiprik ura,
sik ap,
yuk nang ap,
amutuku batakuka yuk mutuku birik.